Chaos in Pretoriase middestadFoto: Yusuf Abramjee/Twitter Alle munisipale openbare vervoer in die Pretoriase middestad is gestaak weens geweld wat uitgebreek het. Daar word berig dat buitelanders se winkels geplunder en aan die brand gesteek word. Die polisie het intussen bevestig dat lede van sy openbare orde-eenheid in die middestad ontplooi is om die geweld te probeer hokslaan. Die A Re Yeng- en die Tshwane-busdiens se bedrywighede is opgeskort, het Sheila Senkubuge, burgemeesterskomiteelid vir paaie en vervoer, gesê. Geweld het gistermiddag in die middestad uitgebreek en duur vanoggend voort. Die geweld hou glo verband met spanning tussen minibustaxibestuurders en dwelmbase. Foto: Yusuf Abramjee/Twitter ŉ Taxibestuurder is Dinsdag in die middestad doodgeskiet in ŉ bakleiery met vermeende dwelmbase. Geweld het hierna uitgebreek en twee A Re Yeng-busse, drie van die Tshwane-metro se busse, ŉ Gautrein-bus en twee vragmotors is gebruik om paaie te versper. Senkubuge het die skietery en die onwettige gebruik van voertuie wat vir openbare vervoer bestem is, ten sterkste veroordeel. Volgens die polisie was die taxibestuurder wat doodgeskiet is 45 jaar oud en word sy vermeende moordenaar(s) steeds gesoek. Senkubuge het intussen ŉ beroep om kalmte gedoen en al die betrokkenes versoek om wetstoepassingsagentskappe kans te gee om die skuldiges op te spoor en aan die pen te laat ry. Talle strate is intussen ook gesluit en die publiek word aangeraai om die middestad sover moontlik te vermy.